- Problemet er, at de her penge forsvinder ud af vores fælleskasse. Det er penge, der går fra sygeplejersker, plejehjem og undervisning. Jeg kan simpelthen ikke se, hvorfor der ikke skal en kraftig opnummering til - særligt med tanke på, at hver medarbejder giver et meget stort afkast til staten, siger Rune Lund.

Skatteminister: Flere ansatte giver ikke flere fejl

Rigsrevisionens rapport afslørede ikke decideret svindel med udbetalinger af negativ moms.

Rune Lund frygter alligevel, at en stor del af de negative momsudbetalinger ender i 'lommen på udenlandske svindlere'.

Problemet er, at de her penge forsvinder ud af vores fælleskasse. Det er penge, der går fra sygeplejersker, plejehjem og undervisning. Rune Lund, skatteordfører, enhedslisten

Skatteminister Karsten Lauritzen (V) melder sig klar til at se på ressourcerne til Skat. Også selv om han i efteråret lancerede en milliardplan, der skulle bringe Skat ud af krisen:

- Jeg har løbende en debat med Folketingets partier om ressourcer og kontroltrykket i SKAT – eksempelvis på områder som moms og skattely. Her er det velkendt, at der fra flere sider er et ønske om, at der både er den rigtige kontrol og samtidig en tilstrækkelig kontrol. Det er en ambition, jeg deler, og det kommer jeg også til at have drøftelser med Folketingets partier om, skriver han i et skriftligt svar til DR Nyheder.

- Det handler bl.a. om, hvorvidt der er brug for at styrke indsatsen på en række prioriterede områder – fx skattely og moms. Men skal der nye ressourcer til, kræver det altså at man kan og vil finde en fornuftig finansiering.

Mere vejledning mindre kontrol

I svaret til Folketinget skriver han dog også, at den nemme løsning - at ansætte en masse folk i Skat - ikke er vejen frem.

- Kontrol kan ikke stå alene, hvis vi skal sikre korrekt skattebetaling fra virksomhederne. Det er også vigtigt, at Skat sikrer en god vejledning og nemme indberetningsmuligheder.